
Paratoi 
Torrwch bob set allan a chlipio’r cardiau at ei gilydd.  Cadwch y cardiau yn yr amlen.
Dull
Gwaith pâr:  Mae’r dysgwyr yn edrych ar y geiriau a cheisio cofio eu hystyr.  Maen nhw’n medru sicrhau eu bod yn gywir trwy edrych ar y cefn.
Y  ffordd hawsaf i wneud hyn yw trwy edrych ar yr ochr Gymraeg yn gyntaf.  Unwaith maen nhw’n hyderus y ffordd hon maent yn medru ceisio gwneud y gwaith o Saesneg i Gymraeg.  Wrth gwrs, mae’n bosib y bydd y dysgwyr gwannaf yn cadw at y Gymraeg i’r Saesneg, tra bydd y dysgwyr gorau yn mynd ymlaen yn syth at wneud Saesneg i Gymraeg.
Charades
Mae’n bosib chwarae charades efo un dysgwr yn tynnu cerdyn a gwneud stumiau i bortreadu’r math o raglen sydd ar y cerdyn gyda’r dysgwyr eraill yn ceisio dyfalu pa un ydi o.
Er y gall y person sy’n dyfalu gael y tro nesa, weithiau mae pobl yn penderfynu peidio â dyfalu er mwyn peidio â chymryd rhan.  Os bydd hyn yn digwydd dywedwch wrth y dosbarth bod pawb yn cael cymryd rhan, a rhoi cerdyn i bob unigolyn er mwyn iddynt gael tro.
Bingo
Gofynnwch i’r dysgwyr osod 9 cerdyn mewn tair rhes o dri, efo’r Saesneg (neu’r Gymraeg)  i fyny.  Fel arfer mae digon o gardiau mewn set i gael 2 ‘grid’ allan o un set.   Ysgrifennwch y geiriau Llinell a Tŷ Llawn! ar y bwrdd gwyn.   
Mae’r tiwtor yn cadw un set iddo ei hun.  Mae’r tiwtor yn tynnu un cerdyn allan ar y tro, gan ddweud y gair yn uchel.  Os ydi’r gair ganddynt maen nhw’n ei weiddi allan.  Does dim ots os oes mwy nag un yn cael yr un gair.  Wrth gael y gair maen nhw’n tro’r cerdyn drosodd i’r iaith arall.  
Unwaith mae person yn cael rhes (3 i lawr, ar draws, cornel i gornel) mae’n gweiddi llinell.  Yna mae’n dweud pa eiriau sydd ganddo.  Mae’n syniad da gadael i’r dysgwyr gael cymaint o linellau â phosib er mwyn i bawb gael cyfle i ddarllen y geiriau allan.
Unwaith mae person wedi cael pob gair mae’n gweiddi ‘tŷ llawn’, ac yn darllen allan y geiriau allan o’i res olaf.
Mae’n bosib gofyn i’r enillydd gario ymlaen trwy alw gweddill y geiriau yn lle’r tiwtor.
